b'\n_START_ARTICLE_\nCharles M. Schulz\n_START_SECTION_\nBakgrunn\n_START_PARAGRAPH_\nCharles M. Schulz var enebarn til tyskf\xc3\xb8dte Carl Schulz og norsk\xc3\xa6ttede Dena Halverson. Da han var et meget begavet barn, ble han p\xc3\xa5 grunnskolen flyttet opp to klasser, noe som resulterte i at han var den yngste i sin klasse da han begynte p\xc3\xa5 High School. Dette kan v\xc3\xa6re noe av \xc3\xa5rsaken til at han som ten\xc3\xa5ring angivelig var en blyg og tilbaketrukket gutt. Hans mor d\xc3\xb8de av kreft i 1943, omtrent samtidig som han vervet seg i h\xc3\xa6ren, hvor han ble i to \xc3\xa5r. Etter milit\xc3\xa6rtjenesten startet han \xc3\xa5 arbeide som l\xc3\xa6rer i et korrespondansekurs for tegneserietegning.\n_START_SECTION_\nTegner, serieskaper\n_START_PARAGRAPH_\nHan fikk sitt gjennombrudd i 1947 da han fikk serien Li\'l Folks antatt i Saint Paul Pioneer Press. Tidligere hadde han v\xc3\xa6rt p\xc3\xa5 trykk i flere sm\xc3\xa5 utgivelser (med forskjellige historier). Li\'l Folks gikk i avisen fra 1947 til 1950, og besto for det meste av s\xc3\xa5kalte "enrutere," alts\xc3\xa5 sm\xc3\xa5 vitser fortalt med \xc3\xa9n rute. Det var i denne serien at Baltus Brun (Charlie Brown) dukket opp for f\xc3\xb8rste gang. I 1950 presenterte Schulz en stripeserie han hadde arbeidet med til United Features Syndicate; disse stripene p\xc3\xa5minnet om Li\'l Folks, men besto av fire ruter heller enn \xc3\xa9n. Syndikatet godtok serien, og 2. oktober 1950 kom Kn\xc3\xb8ttene p\xc3\xa5 trykk for f\xc3\xb8rste gang. Serien slo etterhvert sv\xc3\xa6rt godt an, og gjorde Schulz til en av verdens mest ber\xc3\xb8mte og h\xc3\xb8yest betalte tegneserieskapere. Schulz fortsatte \xc3\xa5 tegne og skrive Kn\xc3\xb8ttene fram til desember 1999, da han ble diagnostisert med kreft. Den siste Kn\xc3\xb8ttene-stripen ble trykket i amerikanske aviser 13. februar 2000, dagen etter Schulzs d\xc3\xb8d.\n_START_SECTION_\nPrivatliv\n_START_PARAGRAPH_\nSchulz var gift to ganger. F\xc3\xb8rste gangen han giftet seg var i april 1951, med Joyce Halverson (ikke i slekt med Schulzs mor Dena Halverson). De fikk fem barn sammen, men skilte seg i 1972. I september 1973 giftet han seg p\xc3\xa5 nytt, da med Jean Forsyth Clyde, som han var gift med resten av sitt liv.\n_START_SECTION_\nD\xc3\xb8d\n_START_PARAGRAPH_\nDen 12. februar 2000 d\xc3\xb8de Schulz, og ble senere gravlagt p\xc3\xa5 Pleasant Hills-kirkeg\xc3\xa5rden i Sebastopol i California. Den 17. august 2002 ble Charles M. Schulz-museet \xc3\xa5pnet til minne om ham.'